b'\n_START_ARTICLE_\nKauno radiofonas\n_START_PARAGRAPH_\nKauno radiofonas\xc2\xa0\xe2\x80\x93 1926\xe2\x80\x931944 m. Kaune veikusi radiofonin\xc4\x97s programos transliavimo \xc4\xafstaiga (transliuotojas).\n_START_SECTION_\nIstorija\n_START_PARAGRAPH_\nValstyb\xc4\x97s radiofono redakcija ir studija prad\xc4\x97jo veikti 1926 m. Kauno radijo stotyje, veikusioje \xc5\xbdaliakalnyje.\xc2\xa01926 m. gegu\xc5\xbe\xc4\x97s 13 d. Lietuvos \xc5\xbeinios skelb\xc4\x97: "Kauno galingoji radijo stotis, pradedant nuo gegu\xc5\xbe\xc4\x97s m\xc4\x97n. 12 d. kur\xc4\xaf laik\xc4\x85 kasdien (i\xc5\xa1skyrus \xc5\xa1ventadienius), 7 val. vak. darys bandymus, kuri\xc5\xb3 metu bus perdavin\xc4\x97jamos lietuvi\xc5\xa1kai radijo telefonu \xc4\xafvairios pasaulio ir vidaus \xc5\xbeinios. Turintieji radijo priimtuvus gal\xc4\x97s t\xc5\xb3 \xc5\xbeini\xc5\xb3 klausytis. Bangos ilgumas \xe2\x80\x93 2000 mtr.". 1926\xc2\xa0m. bir\xc5\xbeelio 12 d., 19 valand\xc4\x85 Kauno radijo stotis prad\xc4\x97jo transliuoti nuolatin\xc4\x99 radiofonin\xc4\x99 program\xc4\x85. \xc5\xa0i data yra laikoma radiofonijos Lietuvoje prad\xc5\xbeia._NEWLINE_I\xc5\xa1 prad\xc5\xbei\xc5\xb3 Valstyb\xc4\x97s radiofonas buvo pavaldus Kauno radijo stoties vir\xc5\xa1ininkui. Savaranki\xc5\xa1kai radiofonas prad\xc4\x97jo veikti 1927 m. spal\xc4\xaf. Siekiant pri\xc5\xbei\xc5\xabr\xc4\x97ti redakcin\xc4\x99 radiofono veikl\xc4\x85, 1927 m. kovo 19 d. \xc4\xafkuriamas Radijo komitetas (v\xc4\x97liau pasivadin\xc4\x99s Radijo taryba), jam vadovauti paskiriamas Liudas Gira. Komitetas buvo visuomeninis organas, tod\xc4\x97l radiofonas i\xc5\xa1 valstybinio virto visuomeniniu. Komiteto nariais tapo in\xc5\xbe. Alfonsas Jurskis, gen. V. Nagevi\xc4\x8dius, S. Klimas, A. Jakobas, V. Gustainis (v\xc4\x97liau j\xc4\xaf pakeit\xc4\x97 V. Jocaitis), ir tuometinis faktinis radiofono vadovas Petras Babickas._NEWLINE_1929 m. priimamas Valstyb\xc4\x97s radiofono \xc4\xafstatymas, pagal kur\xc4\xaf radiofonas v\xc4\x97l suvalstybinamas, pavadinamas Valstyb\xc4\x97s radiofonu ir perduodamas \xc5\xa0vietimo ministerijos \xc5\xbeinion. 1938 m. rugs\xc4\x97jo 15 d. Valstyb\xc4\x97s radiofonas tapo pavaldys Visuomeninio darbo tarybai, o 1939 m. gegu\xc5\xbe\xc4\x97s 1 d.\xc2\xa0\xe2\x80\x93 Ministrui pirmininkui._NEWLINE_Pirmaisiais metais radiofono laidos trukdavo ma\xc5\xbedaug 1,5 val. per dien\xc4\x85. Program\xc4\x85 sudar\xc4\x97 \xc5\xbeinios, or\xc5\xb3 prane\xc5\xa1imai, visuomen\xc4\x97s veik\xc4\x97j\xc5\xb3 paskaitos, muzika. Ple\xc4\x8diantis laidoms, jos \xc4\xafvair\xc4\x97jo, atsirado temin\xc4\x97s radijo valand\xc4\x97l\xc4\x97s, gaus\xc4\x97jo tiesiogini\xc5\xb3 transliacij\xc5\xb3 i\xc5\xa1 \xc4\xafvairi\xc5\xb3 \xc4\xafvyki\xc5\xb3, gim\xc4\x97 radijo teatras, buvo rengiami literat\xc5\xabriniai vakarai._NEWLINE_Nepriklausomyb\xc4\x97s metais Valstyb\xc4\x97s radiofonas da\xc5\xbenai transliuodavo operas, tur\xc4\x97jo savo orkestr\xc4\x85. Vykdavo ir tiesiogin\xc4\x97s salonin\xc4\x97s muzikos transliacijos i\xc5\xa1 populiariausios Kaune\xc2\xa0\xe2\x80\x93 Konrado kavin\xc4\x97s. Ypa\xc4\x8d populiar\xc5\xabs buvo humoristiniai estradiniai dramos aktori\xc5\xb3 pasirodymai, o did\xc5\xbeiausias radijo linksmintojas buvo Pup\xc5\xb3 D\xc4\x97d\xc4\x97\xc2\xa0\xe2\x80\x93 Petras Bir\xc5\xbeys (Akiras). Pirmuoju tikru Lietuvos radijo balsu tapo \xc5\xbeurnalistas Petras Babickas, v\xc4\x97liau \xc4\xaf radiofono veikl\xc4\x85 \xc4\xafsijung\xc4\x97 Irena Garmi\xc5\xabt\xc4\x97, Kazys In\xc4\x8di\xc5\xabra, Vladas Naus\xc4\x97das, Antanas Mi\xc5\xa1kinis, Jonas Grai\xc4\x8di\xc5\xabnas, Fabijonas Neveravi\xc4\x8dius, Bronys Raila, Juozas Rimantas ir kiti._NEWLINE_1938\xe2\x80\x931940 m., Valstyb\xc4\x97s radiofonui vadovaujant Eduardui Zabarauskui, nuo 6,9 val. iki 10-11 val. per dien\xc4\x85 prailgintas transliacij\xc5\xb3 laikas, \xc4\xafvesta nauj\xc5\xb3 valand\xc4\x97li\xc5\xb3, padidintas radijo simfoninis orkestras, kuriam vadovauti pakviestas kompozitorius ir dirigentas Jeronimas Ka\xc4\x8dinskas, o muzikin\xc4\x97s dalies redaktoriumi\xc2\xa0\xe2\x80\x93 Matas Buivydas. Radiofono orkestras \xc4\x97m\xc4\x97 da\xc5\xbeniau rengti vie\xc5\xa1us koncertus visuomenei, krautuv\xc4\x97se pagaus\xc4\x97jo plok\xc5\xa1teli\xc5\xb3, nat\xc5\xb3, muzikos perdavimo technin\xc4\x97s aparat\xc5\xabros. Radijo studijoje prie mikrofono koncertuodavo \xc5\xbeymiausi dainininkai ir muzikantai. Transliuoti \xc5\xa1oki\xc5\xb3 ir muzikos vakarai i\xc5\xa1 \xe2\x80\x9eMetropolio\xe2\x80\x9c restorano ir kino teatro \xe2\x80\x9eMetropolitain\xe2\x80\x9c._NEWLINE_Nuo 1938 m. vidurio didel\xc4\x97 dalis Kauno radiofono programos buvo transliuojama u\xc5\xbesienio klausytojams per Kaune \xc4\xafrengt\xc4\x85 trump\xc5\xb3j\xc5\xb3 bang\xc5\xb3 stot\xc4\xaf LYR 32,3\xc2\xa0m banga._NEWLINE_Pirmosios soviet\xc5\xb3 okupacijos metais radiofonas i\xc5\xa1liko valstybiniu. Jame buvo \xc4\xafvesta cenz\xc5\xabra ir nuolatin\xc4\x97 komunist\xc5\xb3 partijos kontrol\xc4\x97. 1940 m. spalio 26 d. Vyriausyb\xc4\x97s nutarimu Valstyb\xc4\x97s radiofonas buvo reorganizuotas \xc4\xaf Radiofikacijos ir radiofonijos komitet\xc4\x85 prie Lietuvos SSR Liaudies komisar\xc5\xb3 tarybos ir per\xc4\x97jo operatyvin\xc4\x97n SSRS Visas\xc4\x85junginio radijo \xc5\xbeinion._NEWLINE_Antrosios Vokietijos\xc2\xa0\xe2\x80\x93 SSRS karo dienos\xc2\xa0\xe2\x80\x93 1941 m. bir\xc5\xbeelio 23 d. ryt\xc4\x85 per Kauno radij\xc4\x85 prane\xc5\xa1us apie antisovietinio Bir\xc5\xbeelio sukilimo prad\xc5\xbei\xc4\x85 buvo duotas \xc5\xbeenklas sukilti visai Lietuvai. Paskelbta Lietuvi\xc5\xb3 aktyvist\xc5\xb3 fronto parengta Lietuvos Nepriklausomyb\xc4\x97s deklaracija, sudaryta Lietuvos laikinoji Vyriausyb\xc4\x97: \xe2\x80\x9eSusidariusi Laikinoji v\xc4\x97l naujai atgimstan\xc4\x8dios Lietuvos vyriausyb\xc4\x97 \xc5\xa1iuo skelbia atstatanti Laisv\xc4\x85 ir Nepriklausom\xc4\x85 Lietuvos valstyb\xc4\x99\xe2\x80\x9d._NEWLINE_Tre\xc4\x8di\xc4\x85j\xc4\x85 karo dien\xc4\x85 \xc4\xaf sukil\xc4\x97li\xc5\xb3 kontroliuojam\xc4\x85 Kauno radijo stot\xc4\xaf \xc4\xafsiver\xc5\xbe\xc4\x97 Vermachto kareiviai. Jiems vadovav\xc4\x99s leitenantas Floretas prane\xc5\xa1\xc4\x97 savo vyresnybei, kad u\xc5\xbe\xc4\x97m\xc4\x97 Kauno radiofon\xc4\x85. 1941 m. rugpj\xc5\xabt\xc4\xaf, Vermachtui perdavus okupuot\xc5\xb3 Baltijos \xc5\xa1ali\xc5\xb3 valdym\xc4\x85 civilinei Ostlando administracijai, Kauno radiofonas tapo \xc4\xafjungtas \xc4\xaf vokie\xc4\x8di\xc5\xb3 radijo tinkl\xc4\x85, v\xc4\x97l \xc4\xafvesta cenz\xc5\xabra, imta reguliariai retransliuoti reicho \xc5\xbeini\xc5\xb3 laidas._NEWLINE_1944 m. vasar\xc4\x85 Kaun\xc4\x85 u\xc5\xbe\xc4\x97mus Raudonajai armijai buvo atstatytas pirmojo sovietme\xc4\x8dio stovis\xc2\xa0\xe2\x80\x93 Kauno radiofonas v\xc4\x97l buvo reorganizuotas \xc4\xaf Radiofikacijos ir radiofonijos komitet\xc4\x85 prie Lietuvos SSR Liaudies komisar\xc5\xb3 tarybos ir per\xc4\x97jo operatyvin\xc4\x97n SSRS Visas\xc4\x85junginio radijo \xc5\xbeinion._NEWLINE_Kauno radiofonas (dabar jis oficialiai vadinosi Radiofikacijos ir radiofonijos komiteto Kauno redakcija) atnaujino savo transliacijas 1944 m. spalio 8 d. per laidinio radijo tinkl\xc4\x85. Naujai \xc4\xafrengtas Kauno radijo mazgas nuo lapkri\xc4\x8dio tris kartus per dien\xc4\x85 transliavo po 20 min. laidas Kauno miesto gyventojams.'